Emrush Gashi

Prof. dr.  Emrush Gashi u lind më 10.03.1939 në fshatin Mramor, Komuna e Prishtinës. Shkollën  fillore e kreu në vendlindje ,  shkollën e mesme në Prishtinë, kurse studimet në Fakultetin Filozofik  në Grupin e Matematikës në Prishtinë.  Pas diplomimit, ai  punon si profesor i matematikës në Shkollën normale të  Prishtinës. 
Në prill të vitit 1966 zgjedhet asistent i matematikës në Grupin e Matematikës të Fakultetit Filozofik në Prishtinë. 
Në vitin 1971 Emrush Gashi zgjedhet në thirrjen Ligjërues për lëndën Algjebra lineare dhe Teoria e polinomeve në Grupin e Matematikës të FSHMN në Prishtinë. Po atë vit e paraqet tezën e doktoratës me titull “Kontribut teorisë additive të idealeve” në FSHMN të Zagrebit,  të cilën e mbron me sukses më  19.12. 1973  dhe fiton titullin Doktor i shkencave matematike.

Gjatë vitit shkollor 1974/75 dr. Emrush Gashi  qëndron për specializim në lëminë e Teorisë së radikaleve në Universitetin shtetëror të Moskës  dhe në Institutin e Matematikës të Akademisë së Shkencave të Moldavisë.

Në vitin 1975 dr. Emrush Gashi zgjedhet në thirrjen docent për lëndën Algjebra lineare dhe Teoria e polinomeve në Seksionin e Matematikës të FSHMN-së  në Prishtinë. Më 30.06.1977  avansohet në thirrjen Profesor inordinar, ndërkaq në vitin 1983 zgjedhet Profesor ordinar për lëndën  Algjebra I. Profesor Emrush Gashi ishte edhe prorektor në Universitetin e Prishtinës gjatë periudhës së rëndë të okupimit serb. Në tetor të vitit 2004 pensionohet, kurse pas pensionimit, për kontributin e tij ne fushen e matematikes,  i  jepet titulli Profesor Emeritus.

Gjatë punës së tij si asistent, docent, professor inordinar dhe professor ordinar prof. E. Gashi ka mbajtur ushtrime dhe ligjërata nga lëndë të ndryshme në Departamentin e Matematikës dhe jashtë tij, si: Algjebra e përgjithshme, Algjebra II, Programimi linear, Ekuacionet diferenciale, Analiza matematike, Matematika për fizicientë, Matematika për kimistë.

Profesor E.Gashi ka qenë anëtar dhe kryetar i disa komisioneve për mbrojtjen e magjistraturave dhe doktoranturave në FSHMN të Prishtinës si dhe jashtë vendit.

Rezultatet e tij shkencore profesor  Emrushi i ka paraqitur në tubime të ndryshme dhe kongrese shkencore.

Prof.dr. Emrush Gashi ka mbajtur ligjërata të ndryshme edhe në qendra të ndryshme universitare  si  në:  Tiranë , Sofje, Jenë, Moskë, Shkup,  dhe në Beograd.

Qё nga viti 1966  si asistent, docent, profesor inordinar dhe ordinar nё Departamentin  e Matematikёs ka ligjëruar shumë kurse speciale  si  dhe kurse të përgjithshme të matematikës në fakultetet tjera të Univernitetit të Prishtinës. Prof Emrushi  ishte  edhe bartës i shumë kurseve të studimeve pasuniversitare në Departamentin e Mtametaikës dhe fakultete tjera të Universitetit.

 Referime 
Kategoria:Kosovarë